Súradnice: 49°16′27″S 20°12′21″V﻿ / ﻿49,2742°S 20,2058°V﻿ / 49.2742; 20.2058

**Strednica** (1 128,6 m n. m.) je najvyšší vrch Podtatranskej brázdy. Leží nad obcou Ždiar, približne 21 km severozápadne od Kežmarku.

Poloha
------

Nachádza sa vo východnej časti Podtatranskej brázdy, v geomorfologickom podcelku Ždiarska brázda. Leží v Prešovskom kraji, v okrese Poprad a na katastrálnom území obce Ždiar. Najbližšími sídlami sú východne situovaný Ždiar a západne ležiace Podspády a Tatranská Javorina. Masív sa nachádza v Tatranskom národnom parku.

Opis
----

V tieni majestátneho hrebeňa Belianskych Tatier je Strednica len nevýrazným pahorkom, plytkým sedlom prepojeným s južne susediacim masívom Javorinky (1 505 m n. m.). Severne prechádza sedlom Pod Príslopom (1 081 m n. m.) v koridore cesty I/66 Cesta Slobody, vedúca zo Ždiaru do Tatranskej Javoriny. Západne sa nachádza Kôň (1 356 m n. m.), Kýčera (1 283 m n. m.) a Chovancov vrch (1 038 m n. m.), severne Suchý vrch (1 126 m n. m.), Repisko (1 259 m n. m.), Príslop (1 214 m n. m.) a Okrúhla (1 037 m n. m.), východne Prehrštie (1 209 m n. m.), Magurka (1 193 m n. m.), Slodičovský vrch (1 167 m n. m.) a Javorinka (1 259 m n. m.) a južne Žľabina (1 411 m n. m.), Ždiarska vidla (2 142 m n. m.), Havran (2 152 m n. m.), Javorinka (1 505 m n. m.), Nový vrch (1 727 m n. m.) a Muráň (1 890 m n. m.). Východné svahy odvodňuje Strednický potok do Bielej v povodí Popradu, voda zo západných odteká Goliášovým potokom a Havranom do riečky Javorinka v povodí Dunajca. Na vrchol nevedie značený turistický chodník a na východnom úpätí je rovnomenné lyžiarske stredisko.

### Výhľady

Nevýrazný vrchol pokrýva nesúvislý mladý lesný porast, ktorý umožňuje len obmedzený rozhľad. Z vrcholu sú viditeľné najmä okolité vrchy hlavného hrebeňa Belianskych Tatier a západná časť Spišskej Magury, nezriedka aj Babia hora (1 725 m n. m.) v Oravských Beskydách.

Prístup
-------

Strednica sa nachádza v Tatranskom národnom parku a nevedie na ňu značený turistický chodník. Prístup na vrchol je možný z blízkeho sedla Pod Príslopom, ktorým vedie Cesta Slobody.

Referencie
----------

1. 1 2   *Názvy vrchov, dolín, priesmykov a sediel* [online]. Bratislava: Úrad geodézie, kartografie a katastra SR, [cit. 2023-03-20]. Dostupné online. Archivované 2023-12-08 z originálu.
2. 1 2   *Podrobný autoatlas – Slovenská republika 1 : 100 000*. Harmanec : VKÚ, a. s. 2008. ISBN 978-80-8042-509-8. Kapitola Mapová časť, s. 17.
3. 1 2 3  *Vysoké Tatry. Letná turistická mapa.* 1 : 50 000. Harmanec: VKÚ, a. s.
4. 1 2 3 4   *Mapový portál HIKING.SK* [online]. Denník N, [cit. 2023-03-20]. Dostupné online.
5. ↑  KOČICKÝ, Dušan; IVANIČ, Boris. *Geomorfologické členenie Slovenska* [online]. Bratislava: Štátny geologický ústav Dionýza Štúra, 2011, [cit. 2023-03-20]. Dostupné online.
6. ↑   *Mapy.cz* [online]. sk.mapy.cz, [cit. 2023-03-20]. Dostupné online.
7. ↑   *Peakfinder* [online]. peakfinder.org, [cit. 2023-03-20]. Dostupné online.

Pozri aj
--------

* Podtatranská brázda
* Ždiarska brázda
* Tatranský národný park

Iné projekty
------------

Commons
* Spolupracuj na Commons Commons ponúka multimediálne súbory na tému **Strednica (vrch)**

Externé odkazy
--------------

* Poloha na turistickej mape